CPF ดีด 2% นลท.คลายกังวล “ไข้หวัดหมู” ระบาดในไทย ฟากโบรกฯแนะซื้อเป้า 33.50 บ.
CPF ดีด 2% นลท.คลายกังวล "ไข้หวัดหมู" ระบาด ฟากโบรกฯแนะซื้อเป้า 33.50 บ. ล่าสุดอยู่ที่ 29.50 บาท บวก 0.75 บาท หรือ 2.61% มูลค่าซื้อขาย 1.05 พันล้านบาท
CPF ดีด 2% นลท.คลายกังวล "ไข้หวัดหมู" ระบาด ฟากโบรกฯแนะซื้อเป้า 33.50 บาท ล่าสุดอยู่ที่ 29.50 บาท บวก 0.75 บาท หรือ 2.61% มูลค่าซื้อขาย 1.05 พันล้านบาท
19 ก.ค. 2562

ผู้สื่อข่าวรายงานว่า ราคาหุ้น บริษัท เจริญโภคภัณฑ์อาหาร จำกัด (มหาชน) หรือ CPF ล่าสุด ณ เวลา 14.33 น. อยู่ที่ระดับ 29.50 บาท บวก 0.75 บาท หรือ 2.61% สูงสุดที่ 29.75 บาท ต่ำสุดที่ 28.50 บาท ด้วยมูลค่าซื้อขาย 1.05 พันล้านบาท

โดยราคาหุ้น CPF ปรับตัวขึ้น คาดว่านักลงทุนคลายกังวลประเด็นโรคอหิวาต์แอฟริกาในสุกร หรือ ASF ระบาดถึงไทย หลัง นายสุรชัย สุทธิธรรม นายกสมาคมผู้เลี้ยงสุกรแห่งชาติ เปิดเผยว่า โรค ASF ยังไม่ได้ระบาดเข้ามาในประเทศไทย และขอให้เกษตรกรรับฟังข้อมูลจากกรมปศุสัตว์เท่านั้น อย่าหลงเชื่อข่าวลือ รวมทั้งขอให้ทุกฟาร์มปฏิบัติการตามระบบการป้องกันโรคอย่างเคร่งครัดดังที่ผ่านมา พร้อมทั้งขอร้องสื่อมวลชนและผู้คนในสังคมออนไลน์ งดแชร์ภาพหมูป่วยในประเทศเพื่อนบ้าน เพื่อช่วยลดความตื่นตระหนกและตื่นกลัวของทั้งเกษตรกรและผู้บริโภคด้วย
พร้อมทั้งขอให้ทุกฝ่ายหยุดการปล่อยข่าวลือดังกล่าว เพราะหากทำเพื่อกดราคาซื้อหมูจากเกษตรกร ถือเป็นสิ่งที่ซ้ำเติมความเดือดร้อนของเกษตรกรที่มีความกังวลอย่างยิ่งกับสถานการณ์โรค ASF ที่กำลังระบาดในประเทศเพื่อนบ้าน ทั้งยังต้องเพิ่มการเฝ้าระวังและวางระบบป้องกันโรค ASF ขั้นสูงสุด
โดยปัจจุบันปริมาณสุกรยังเพียงพอต่อความต้องการบริโภค และระดับราคาขายปลีกหมูเนื้อแดง อยู่ที่ 138-140 บาท/กก. นั้นเป็นค่าการตลาดด้วย โดยในหมู 1 ตัว ราว 100 กก.จะมีส่วนที่เป็นเนื้อแดงซึ่งเป็นส่วนที่ขายได้ในราคาดีที่สุดเพียง 40 กก.เท่านั้น
ด้าน บล.ซีจีเอส-ซีไอเอ็มบี (ประเทศไทย) ระบุนบทวิเคราะห์ แนะนำ “ซื้อ” หุ้น CPF ประเมินราคาเป้าหมาย 33.50 บาท โดยคาดว่า CPF จะมีกำไรปกติ 2.9 พันล้านบาท (เพิ่มขึ้น 22% เมื่อเทียบจากปีก่อน ) ในไตรมาส 2/62 มีปัจจัยหนุนจากราคาสัตว์บกและสัตว์ปีกที่ฟื้นตัว และต้นทุนอาหารสัตว์ที่ลดลง
นอกจากนี้ ยังประมาณการอัตรากำไรขั้นต้น (GPM) อยู่ที่ 13.2% ในไตรมาส 2/62 เทียบกับ 12.2% ใน ไตรมาส 2/61 และ 14.1% ในไตรมาส 1/62 ขณะที่คาดว่าบริษัทจะยังมีอัตราส่วน SG&amp;A ต่อยอดขายสูงถึง 11.4% (สูงกว่าเป้าทั้งปีที่ 10%) จากการตั้งสำรองผลประโยชน์พนักงานจำนวน 1.8 พันล้านบาทในไตรมาสซึ่งเมื่อรวมรายการนี้และกำไรจากการขายเงินลงทุนอีก 2 พันล้านบาท CPF น่าจะมีกำไรสุทธิ 2.7 พันล้านบาท ลดลง 54%เมื่อเทียบจากปีก่อน และลดลง 36% เมื่อเทียบจากปีก่อน) ใน 2Q19 ถึงแม้ไตรมาสนี้บริษัทจะได้รับผลกระทบในระยะสั้นจากราคาสุกรที่ลดลงในเวียดนาม แต่เชื่อว่า CPF ยังคงได้ประโยชน์จากปัญหาขาดแคลนเนื้อหมูในจีนและเวียดนาม